(Ortografía tradicional) Te riꞌ ri tat Pilato xucꞌam bi ri Jesús,
xtakan cꞌu chuchꞌayic.
Ri soldados xquicoj jun corona re quemom qꞌuix chujolom ri Jesús,
xquicoj cꞌu jun atzꞌiak morada chrij.
Te cꞌu riꞌ xekeb rucꞌ,
xquibij cꞌut:
Lal riꞌ ri cätakan la pa qui wiꞌ ri winak aj Israel,
¡chnimarisax kꞌij la!
—xecha che.
Xquichꞌay cꞌu chupalaj.
Ri tat Pilato xel lok jumul chic,
xubij cꞌu chque ri winak:
Chiwilampeꞌ,
quinwesaj lok we achi riꞌ chiwäch rech quiwetamaj chi man cꞌo tä jubikꞌ mac quinrik in chrij,
—xcha chque.
Xel cꞌu lok ri Jesús,
cojom cꞌu ri corona re quemom qꞌuix chujolom,
cojom xukujeꞌ ri atzꞌiak morada chrij.
Te cꞌu riꞌ xubij ri tat Pilato chque:
¡Waral cꞌo wi ri achi!
—xcha chque.
Aretak ri qui nimakil sacerdotes,
xukujeꞌ ri chajinelab re ri nimalaj rachoch Dios xquilo,
co xechꞌawic,
xquibij:
¡Chripok!
—xechaꞌ.
Ri tat Pilato xubij chque:
¡Chicꞌama bi ix,
chiripaꞌ!
Ri in man cꞌo tä jubikꞌ mac quinrik in chrij,
—xcha chque.
Ri winak aj Israel xechꞌawic,
xquibij:
Ri uj cꞌo jun ka pixab,
ri ka pixab cꞌut cubij chi rajwaxic cäcämisaxic rumal chi xuban che rib chi are u Cꞌojol ri Dios,
—xechaꞌ.
Ri tat Pilato,
aretak xuta waꞌ ri xquibij,
sibalaj xuxej na rib.
Xoc chi bi jumul pa ri nimalaj ja,
xutaꞌ che ri Jesús:
¿Jawijeꞌ ri catpe wi?
—xcha che.
Are cꞌu ri Jesús man xchꞌaw taj,
man cꞌo tä cꞌu jas xubij che.
Xubij cꞌu ri tat Pilato che:
¿Jas che man quinachꞌabej taj?
¿A mat awetam chi cꞌo takanic pa nu kꞌab che a ripic cho ri cruz o che a tzokopixic bic?
—xcha che.
Ri Jesús xchꞌawic,
xubij che:
Man cꞌo tä jubikꞌ takanic la pa nu wiꞌ we ta mat yoꞌm che la rumal ri Dios.
Rumal riꞌ,
jachin ri xinjachow pa kꞌab la nim na u mac riꞌ chuwäch la,
—xcha che.
Tzare chiꞌ cꞌut ri tat Pilato xutzucuj jas xubano rech cutzokopij bi ri Jesús.
Are cꞌu ri winak aj Israel co xechꞌawic,
xquibij:
¡We cätzokopij la bic,
man utz tä animaꞌ la riꞌ rucꞌ ri nimalaj takanel!
¡Jachin ri cuban che rib chi are nim takanel,
u cꞌulel riꞌ ri nimalaj takanel!
—xecha che.
Ri tat Pilato aretak xuta ri xquibij,
xtakan che resaxic lok ri Jesús.
Ri areꞌ cꞌut xtꞌuyi cho ri kꞌatbal tzij pa ri cꞌolibal ri cäbix “Gabata” che pa hebreo,
ri quel cubij “Lajom Abaj”.
Xa cꞌu chuwek chic ri nimakꞌij Pascua.
Craj are ri niqꞌuiaj kꞌij.
Ri tat Pilato cꞌut xubij chque ri winak aj Israel:
¡Waral cꞌo wi ri tataꞌ ri cꞌo u takanic pi wiꞌ!
—xcha chque.
Ri e areꞌ cꞌut co xechꞌawic,
xquibij:
¡Chcämisaxok!
¡Chripok!
—xechaꞌ.
Ri tat Pilato xubij chque:
¿A quinrip ta cꞌu cho ri cruz ri tataꞌ ri cꞌo u takanic pi wi?
—xcha chque.
Are cꞌu ri qui nimakil ri sacerdotes xechꞌawic,
xquibij che:
Ri uj man cꞌo tä chi jun achi chic ri cätakan pa ka wiꞌ,
xane xak xuwi ri nimalaj takanel,
—xechaꞌ.
Ri tat Pilato xuwi xuta waꞌ,
xujach bi ri Jesús pa qui kꞌab rech cäquirip cho ri cruz.
Xquicꞌam cꞌu bic.